Document ID: 31994R1981

ΚΑΝΟΝΙΣΜΟΣ (ΕΚ) αριθ. 1981/94 ΤΟΥ ΣΥΜΒΟΥΛΙΟΥ της 25ης Ιουλίου 1994 για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα, καταγωγής Αιγύπτου, Αλγερίας, Ιορδανίας, Ισραήλ, Κατεχομένων Εδαφών, Κύπρου, Μάλτας, Μαρόκου, Τυνησίας και Τουρκίας καθώς και για τις λεπτομέρειες παράτασης ή προσαρμογής των εν λόγω ποσοστώσεων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι τα πρόσθετα πρωτόκολλα των συμφωνιών μεταξύ της Κοινότητας, αφενός, και της Λαϊκής Δημοκρατίας της Αλγερίας (1), της Δημοκρατίας της Αιγύπτου (2), του κράτους του Ισραήλ (3), του Χασεμιτικού Βασιλείου της Ιορδανίας (4), της Μάλτας (5), του Βασιλείου του Μαρόκου (6) και της Δημοκρατίας της Τυνησίας (7), καθώς και το πρωτόκολλο για τον καθορισμό των όρων και διαδικασιών εφαρμογής του δεύτερου σταδίου της συμφωνίας σύνδεσης μεταξύ της Κοινότητας και της Κυπριακής Δημοκρατίας και για την προσαρμογή ορισμένων διατάξεων της συμφωνίας (8), προβλέπουν το άνοιγμα από την Κοινότητα κοινοτικών δασμολογικών ποσοστώσεων-
ότι ο κανονισμός (ΕΟΚ) αριθ. 4115/86 του Συμβουλίου της 22ας Δεκεμβρίου 1986 για την εισαγωγή στην Κοινότητα γεωργικών προϊόντων καταγωγής Τουρκίας (9) προβλέπει το άνοιγμα ετήσιων κοινοτικών δασμολογικών ποσοστώσεων για ορισμένα προϊόντα, καταγωγής της εν λόγω χώρας-
ότι ο κανονισμός (ΕΟΚ) αριθ. 1134/91 (10) προβλέπει το άνοιγμα ετήσιας κοινοτικής δασμολογικής ποσόστωσης για τις φράουλες, καταγωγής Κατεχομένων Εδαφών-
ότι οι ποσότητες των δασμολογικών ποσοστώσεων που αφορούν την Αίγυπτο, την Αλγερία, την Ιορδανία, το Ισραήλ, το Μαρόκο και την Τυνησία πρέπει να προσαυξάνονται σε ίσες δόσεις 3 ή 5 % ετησίως, αναλόγως του προϊόντος, κατ' εφαρμογή του κανονισμού (ΕΟΚ) αριθ. 1764/92 του Συμβουλίου της 29ης Ιουνίου 1992 για την τροποποίηση του καθεστώτος που εφαρμόζεται στις εισαγωγές στην Κοινότητα ορισμένων γεωργικών προϊόντων καταγωγής Αιγύπτου, Αλγερίας, Ιορδανίας, Ισραήλ, Κύπρου, Λιβάνου, Μάλτας, Μαρόκου, Συρίας και Τυνησίας (11)- ότι οι αυξήσεις που θεσπίζονται με τον κανονισμό (ΕΟΚ) αριθ. 1764/92 εφαρμόζονται μέχρι τις 31 Δεκεμβρίου 1995- ότι οι ποσότητες των δασμολογικών ποσοστώσεων για την Κύπρο πρέπει να αυξάνονται κάθε χρόνο σύμφωνα με τα άρθρα 18 και 19 του προαναφερθέντος πρωτοκόλλου και με το άρθρο 2 του κανονισμού (ΕΟΚ) αριθ. 1764/92-
ότι, όσον αφορά τα τριαντάφυλλα με μεγάλα και μικρά άνθη και τα μονοανθή και πολυανθή γαρίφαλα, καταγωγής Ιορδανίας, Ισραήλ, Κύπρου και Μαρόκου, τα εν λόγω δασμολογικά πλεονεκτήματα εφαρμόζονται μόνον στις εισαγωγές, για τις οποίες τηρούνται οι όροι ως προς την τιμή που καθορίζονται από τον κανονισμό (ΕΟΚ) αριθ. 4088/87 (12)-
ότι οι συγκεκριμένες συμφωνίες είναι απεριορίστου διάρκειας- ότι οι εν λόγω συμφωνίες, καθώς και ο προαναφερθείς κανονισμός (ΕΟΚ) αριθ. 1764/92, θεσπίζουν ήδη τους συντελεστές ετήσιας αύξησης των ποσοτήτων των ποσοστώσεων τις οποίες αφορούν- ότι, επιπλέον, καθορίζουν τις απαιτούμενες προϋποθέσεις για την παραχώρηση δασμολογικών πλεονεκτημάτων στο πλαίσιο των εν λόγω δασμολογικών ποσοστώσεων- ότι, ως εκ τούτου, για τον εξορθολογισμό της εφαρμογής των σχετικών μέτρων, κρίνεται σκόπιμο οι διατάξεις που αφορούν τις δασμολογικές ποσοστώσεις, οι οποίες σήμερα περιλαμβάνονται στους διάφορους κανονισμούς που αφορούν καθεμία από τις ανωτέρω χώρες, να συγκεντρωθούν σε έναν και μόνο κανονισμό, απεριορίστου διάρκειας-
ότι η συμφωνία συνεργασίας με τη Δημοκρατία της Τυνησίας προβλέπει ότι τα παρασκευάσματα και οι κονσέρβες ορισμένων σαρδελών, καταγωγής Τυνησίας, θα γίνονται δεκτές προς εισαγωγή στην Κοινότητα ατελώς- ότι οι λεπτομέρειες αυτού του καθεστώτος πρέπει να καθοριστούν με ανταλλαγή επιστολών μεταξύ της Κοινότητας και της Τυνησίας- ότι, επειδή η εν λόγω ανταλλαγή επιστολών δεν έχει ακόμη πραγματοποιηθεί, θα πρέπει να παραταθεί το κοινοτικό καθεστώς για ποσότητα 100 τόνων ετησίως-
ότι οι οίνοι ονομασίας προελεύσεως Αλγερίας, Μαρόκου και Τυνησίας υπόκεινται στην τήρηση της τιμής αναφοράς "ελεύθερο στα σύνορα"- ότι, για να μπορέσουν να επωφεληθούν οι εν λόγω οίνοι δασμολογικών ποσοστώσεων, πρέπει να τηρείται το άρθρο 54 του κανονισμού (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση αμποελοοινικής αγοράς (13)- ότι οι οίνοι πρέπει να παρουσιάζονται σε δοχεία περιεκτικότητας δύο λίτρων ή ολιγότερο- ότι πρέπει να συνοδεύονται από πιστοποιητικό ονομασίας προελεύσεως σύμφωνο με το υπόδειγμα που παρατίθεται στο παράρτημα Δ της συμφωνίας ή, κατά παρέκκλιση, από έγγραφο VI 1 ή από απόσπασμα VI 2, που φέρει σημείωση σύμφωνα με το άρθρο 9 του κανονισμού (ΕΟΚ) αριθ. 3590/85 της Επιτροπής της 18ης Δεκεμβρίου 1985 σχετικά με τη βεβαίωση και το δελτίο ανάλυσης που προβλέπονται για την εισαγωγή οίνων, χυμών και γλευκών σταφυλής (14)-
ότι για τους οίνους-λικέρ, καταγωγής Κύπρου, η υπαγωγή στη συγκεκριμένη κοινοτική δασμολογική ποσόστωση εξαρτάται από την τήρηση των τιμών αναφοράς "ελεύθερο στα σύνορα" και από τον όρο ότι οι οίνοι αυτοί περιγράφονται στο έγγραφο VI 1 ή στο απόσπασμα VI 2, που προβλέπει ο κανονισμός (ΕΟΚ) αριθ. 3590/85-
ότι ενδείκνυται να ανοίξουν ήδη οι κοινοτικές δασμολογικές ποσοστώσεις που απαριθμούνται στα παραρτήματα του παρόντος κανονισμού, για τις περιόδους που αναφέρονται σε σχέση με καθεμία από αυτές- ότι δεν γίνεται δεκτή καμία μεταφορά ποσοτήτων των ποσοστώσεων από τη μία περίοδο στην άλλη- ότι, καθώς η περίοδος ισχύος όλων αυτών των δασμολογικών ποσοστώσεων εκτείνεται από την 1η Ιουλίου 1994 μέχρι τις 31 Δεκεμβρίου 1996, θα πρέπει, για λόγους σαφήνειας, να συγκεντρωθούν όλες στον παρόντα κανονισμό-
ότι, ενδείκνυται να εξασφαλιστεί, ιδίως, η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των συντελεστών που προβλέπονται για τις ποσοστώσεις αυτές, σε όλες τις εισαγωγές των σχετικών προϊόντων, σε όλα τα κράτη μέλη, μέχρι την εξάντληση των ποσοστώσεων-
ότι εναπόκειται στην Κοινότητα να αποφασίζει για το άνοιγμα δασμολογικών ποσοστώσεων, σε εκτέλεση των διεθνών υποχρεώσεών της- ότι, εντούτοις, προκειμένου να εξασφαλιστεί η αποτελεσματικότητα της κοινής διαχείρισης των εν λόγω ποσοστώσεων, τίποτα δεν αντιτίθεται στο να επιτραπεί στα κράτη μέλη να αντλούν από τις ποσοστώσεις τις απαραίτητες ποσότητες που αντιστοιχούν στις πραγματικές εισαγωγές- ότι, ωστόσο, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί την πρόοδο της εξάντλησης των ποσοστώσεων και να ενημερώνει σχετικά τα κράτη μέλη-
ότι οι τροποποιήσεις της συνδυασμένης ονοματολογίας και των κωδικών Taric, καθώς και οι παρατάσεις των δασμολογικών μέτρων που προβλέπονται στον παρόντα κανονισμό ή, ενδεχομένως, στις αποφάσεις του Συμβουλίου, δεν επιφέρουν καμία ουσιαστική μεταβολή- ότι, για λόγους απλούστευσης, ενδείκνυται να προβλεφθεί ότι η Επιτροπή δύναται, αφού λάβει τη γνώμη της Επιτροπής Τελωνειακού Κώδικα, και με την επιφύλαξη των ειδικών διαδικασιών που προβλέπονται στον κανονισμό (ΕΚ) αριθ. 3448/93 του Συμβουλίου της 6ης Δεκεμβρίου 1993 για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (15), να επιφέρει τις απαιτούμενες τροποποιήσεις και τεχνικές προσαρμογές στον παρόντα κανονισμό-
ότι, για τους ίδιους λόγους, η διαδικασία αυτή είναι δυνατόν να εφαρμοστεί σε περίπτωση τροποποίησης συμφωνιών που ισχύουν μεταξύ της Κοινότητας και των εν λόγω χωρών, στο βαθμό που οι νέες διατάξεις που συμφωνήθηκαν κατ' αυτό τον τρόπο καθορίζουν ήδη τα προϊόντα που είναι επιλέξιμα για υπαγωγή σε δασμολογικές ποσοστώσεις, τις ποσότητές τους, τους ποσοστωτικούς δασμούς και περιόδους, καθώς και, ενδεχομένως, τους σχετικούς όρους παραχώρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι τελωνειακοί δασμοί κατά την εισαγωγή στην Κοινότητα προϊόντων που απαριθμούνται στα παραρτήματα και είναι καταγωγής Αιγύπτου, Αλγερίας, Ιορδανίας, Ισραήλ, Κατεχομένων Εδαφών, Κύπρου, Μάλτας, Μαρόκου, Τυνησίας και Τουρκίας, αναστέλλονται ή μειώνονται, κατά τη διάρκεια των περιόδων, στα επίπεδα και εντός των ορίων των δασμολογικών ποσοστώσεων που αναφέρονται στα παραρτήματα, όσον αφορά καθένα από αυτά τα προϊόντα.
Άρθρο 2
1. Οι εισαγωγές οίνων ονομασίας προελεύεσεως και οίνων-λικέρ, καταγωγής Αλγερίας, Κύπρου, Μαρόκου και Τυνησίας, υπόκεινται στην τήρηση της τιμής αναφοράς "ελεύθερο στα σύνορα".
Για να μπορέσουν να υπαχθούν οι ανωτέρω οίνοι στις δασμολογικές ποσοστώσεις που αναφέρονται στο άρθρο 1, πρέπει να τηρηθεί το άρθρο 54 του κανονισμού (ΕΟΚ) αριθ. 822/87.
2. Εξάλλου, κατά την εισαγωγή καθενός από τους εν λόγω οίνους ονομασίας προελεύσεως, πρέπει να συνοδεύεται από πιστοποιητικό ονομασίας προελεύσεως εκδοθέν από την αρμόδια αλγερινή, μαροκινή ή τυνησιακή αρχή, σύμφωνα με το υπόδειγμα που περιλαμβάνεται στο παράρτημα ΧΙ, ή, κατά παρέκκλιση, από έγγραφο VI 1 ή απόσπασμα VI 2 που φέρει σημείωση σύμφωνα με το άρθρο 9 του κανονισμού (ΕΟΚ) αριθ. 3590/85.
3. Η υπαγωγή οίνων-λικέρ, καταγωγής Κύπρου, στη δασμολογική ποσόστωση εξαρτάται από τον όρο ότι οι εν λόγω οίνοι περιγράφονται ως "οίνοι-λικέρ" στο έγγραφο VI 1 ή στο απόσπασμα VI 2 που προβλέπονται στον κανονισμό (ΕΟΚ) αριθ. 3590/85.
4. Η Επιτροπή ζητάει γνωστοποίηση του καταλόγου των αρμόδιων αρχών για να εκδώσει το πιστοποιητικό που αναφέρεται στην παράγραφο 2.
Άρθρο 3
Η παροχή του ευεργετήματος των δασμολογικών ποσοστώσεων για τα κομμένα άνθη και μπουμπούκια ανθέων, καταγωγής Ιορδανίας, Ισραήλ, Κύπρου και Μαρόκου είναι δυνατόν να διακοπεί όσον αφορά τα τριαντάφυλλα με μεγάλα και μικρά άνθη, καθώς και τα μονοανθή και πολυανθή γαρίφαλα, εφόσον διαπιστωθεί σε κοινοτικό επίπεδο ότι δεν τηρούνται οι όροι ως προς την τιμή που θέτει ο κανονισμός (ΕΟΚ) αριθ. 4088/87.
Σε αυτή την περίπτωση, η Επιτροπή επαναφέρει, με κανονισμό, την είσπραξη των κανονικών δασμών του κοινού δασμολογίου γι' αυτά τα προϊόντα. Οι ποσότητες των εν λόγω προϊόντων, που έχουν αποτελέσει το αντικείμενο επαναφοράς τελωνειακού δασμού, και εισάγονται στην Κοινότητα κατά τη διάρκεια της περιόδου κατά την οποία ισχύει ακόμη η προαναφερθείσα επαναφορά, πρέπει να εξαιρούνται από τις ποσότητες για τις οποίες γίνεται ανάληψη από τη συγκεκριμένη δασμολογική ποσόστωση.
Η Επιτροπή μπορεί, ενδεχομένως, να θέσει εκ νέου σε εφαρμογή τις δασμολογικές ποσοστώσεις που αναφέρονται στο παρόν άρθρο, με κανονισμό.
Άρθρο 4
Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 και δύναται να λαμβάνει οποιοδήποτε χρήσιμο διοικητικό μέτρο, προκειμένου να εξασφαλίσει την αποτελεσματική διαχείριση.
Εάν ένας εισαγωγέας υποβάλλει, σε κράτος μέλος, διασάφηση θέσης σε ελεύθερη κυκλοφορία, στην οποία περιλαμβάνεται αίτημα υπαγωγής σε προτιμησιακό καθεστώς για τα προϊόντα που αναφέρονται στον παρόντα κανονισμό, και αν η εν λόγω διασάφηση γίνει αποδεκτή από τις τελωνειακές αρχές, το ενδιαφερόμενο κράτος μέλος προβαίνει, με κοινοποίηση στην Επιτροπή, σε ανάληψη, από τις ποσότητες των δασμολογικών ποσοστώσεων, ποσότητας αντίστοιχης προς τις ανάγκες αυτές.
Οι αιτήσεις ανάληψης πρέπει να διαβιβάζονται χωρίς καθυστέρηση στην Επιτροπή, με αναφορά της ημερομηνίας αποδοχής της σχετικής διασάφησης.
Η Επιτροπή επιτρέπει τις αναλήψεις σε συνάρτηση με την ημερομηνία αποδοχής των διασαφήσεων θέσης σε ελεύθερη κυκλοφορία από τις τελωνειακές αρχές του ενδιαφερόμενου κράτους μέλους, στο βαθμό που το επιτρέπει το διαθέσιμο υπόλοιπο.
Σε περίπτωση που ένα κράτος μέλος δεν χρησιμοποιήσει τις αναληφθείσες ποσότητες, τις επιστρέφει, το συντομότερο δυνατόν, στις ποσότητες των ποσοστώσεων.
Αν οι αιτηθείσες ποσότητες υπερβαίνουν το διαθέσιμο υπόλοιπο των ποσοστώσεων, η απονομή πραγματοποιείται prorata των αιτήσεων. Τα κράτη μέλη ενημερώνονται από την Επιτροπή για τις πραγματοποιηθείσες αναλήψεις.
Άρθρο 5
Κάθε κράτος μέλος εξασφαλίζει στους εισαγωγείς των συγκεκριμένων προϊόντων την υπό ίσους όρους και συνεχή πρόσβαση στις δασμολογικές ποσοστώσεις, εφόσον το επιτρέπει το υπόλοιπο των ποσοτήτων των ποσοστώσεων.
Άρθρο 6
1. Με την επιφύλαξη των ειδικών διατάξεων του άρθρου 3 και της διαδικασίας που προβλέπεται στον κανονισμό (ΕΚ) αριθ. 3448/93, οι αναγκαίες διατάξεις για την εφαρμογή του παρόντος κανονισμού, και ιδίως:
α) οι τροποποιήσεις και τεχνικές προσαρμογές στο βαθμό που απαιτούνται λόγω των τροποποιήσεων της συνδυασμένης ονοματολογίας και των κωδικών Taric-
β) οι παρατάσεις δασμολογικών μέτρων σύμφωνα με τις διατάξεις που περιέχονται στις συμφωνίες οι οποίες αναφέρονται στον παρόντα κανονισμό-
γ) οι αναγκαίες προσαρμογές λόγω της σύναψης πρωτοκόλλων ή ανταλλαγών επιστολών μεταξύ της Κοινότητας και αυτών των χωρών, στα πλαίσια των συμφωνιών που αναφέρονται στον παρόντα κανονισμό-
δ) καθώς και οι τροποποιήσεις του παρόντος κανονισμού που απαιτούνται για την εφαρμογή κάθε άλλης πράξης που θεσπίζει το Συμβούλιο στα πλαίσια των συμφωνιών που αναφέρονται στον παρόντα κανονισμό, εκδίδονται με τη διαδικασία που προβλέπεται στο άρθρο 7 παράγραφος 2.
2. Οι διατάξεις που εκδίδονται στα πλαίσια της παραγράφου 1, δεν επιτρέπουν στην Επιτροπή:
- να προβαίνει σε μεταφορά προτιμησιακών ποσοτήτων από μια ποσοστωτική περίοδο σε άλλη,
- να τροποποιεί τα χρονοδιαγράμματα που προβλέπονται στις συμφωνίες ή πρωτόκολλα,
- να μεταφέρει ποσότητες από μία ποσόστωση σε άλλη,
- να ανοίγει και να διαχειρίζεται τις ποσοστώσεις που προκύπτουν από νέες συμφωνίες,
- να θεσπίζει νομοθεσία που επηρεάζει τη διαχείριση των ποσοστώσεων που αποτελούν αντικείμενο πιστοποιητικών εισαγωγής.
Άρθρο 7
1. Η Επιτροπή επικουρείται από την Επιτροπή Τελωνειακού Κώδικα, που έχει συσταθεί με το άρθρο 247 του κανονισμού (ΕΟΚ) αριθ. 2913/92 (16).
2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίσει ο πρόεδρός της, ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπει το άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.
Η Επιτροπή θεσπίζει μέτρα τα οποία μπορούν να εφαρμοστούν αμέσως. Αν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή:
- η Επιτροπή αναβάλλει επί τρεις μήνες, από την ημερομηνία της ανακοίνωσης αυτής, την εφαρμογή των μέτρων που αποφάσισε,
- το Συμβούλιο μπορεί, αποφασίζοντας με ειδική πλειοψηφία, να λάβει διαφορετική απόφαση εντός της προθεσμίας που προβλέπεται στην πρώτη περίπτωση.
3. Η επιτροπή μπορεί να εξετάζει κάθε ζήτημα που αφορά την εφαρμογή του παρόντος κανονισμού και το οποίο εγείρεται από τον πρόεδρό της είτε κατόπιν δικής του πρωτοβουλίας είτε κατόπιν αιτήσεως κράτους μέλους.
Άρθρο 8
1. Τα κράτη μέλη και η Επιτροπή συνεργάζονται στενά προκειμένου να εξασφαλίσουν την τήρηση του παρόντος κανονισμού.
2. Η Επιτροπή καταρτίζει κάθε έτος, εντός τριμήνου μετά το τέλος της περιόδου εφαρμογής των δασμολογικών ποσοστώσεων, συγκεφαλαιωτική κατάσταση, ανά προϊόν και ανά χώρα, των καταλογισμών στις ποσοστώσεις που περιέχονται στο παράρτημα του παρόντος κανονισμού. Η κατάσταση αυτή ανακοινώνεται στο Συμβούλιο μετά από γνωμοδότηση της Επιτροπής Τελωνειακού Κώδικα.
Άρθρο 9
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 1994.

Labels: 3
17
5
6